
	Sus la plaça deu vilatge ua equipa de cinemà que s’es installada. Darrèr la barrèra, dab lo public de curiós, lo Mariús qu’espia lo bolegadís*.
	Le Joan que l’arrejunh.
	Joan : Mès, qu’ic sabí qu’èras ací !
	Mariús : Tè, e adiu Joan ! Tu tanben que viens véder l’eveniment ?
	Joan : Que poderem díser lo hòrahèit* !
	Mariús : Rason qu’as ! Pr’amor ua equipa de cinemà qui se’n vien au vilatge entà tornar un filme, ne s’es pas jamès vist, dinc adara !
	Joan, trufandèc : De mèi, sus la plaça deu vilatge…
	Mariús, trufandèc  : Dab la soa gleisa deu sègle quinzau…
	Joan, trufandèc  : La mairetat en pèira de lanas* e las soas arcadas originaus…
	Mariús, trufandèc  : Et lo son arbo de la Libertat, bicentenari, au bèth miei de la plaça !
	Joan : Qu’es per ‘quò e son aquí, entà l’exotisme deu nòste vilatge !
	Mariús : Landés, Joan ! Vilatge landés, a l’exotisme istoric e culturau !
	Joan : Tu, qu’as lejut lo jornau aqueste matin.
	Mariús : Com tu ! Qu’es per aquò que soi aquí.
	Joan : Totun, quau títol : La cultura cinematografic parisenca a l’endavant* de la cultura landesa.
	Mariús : N’an pas paur, solide !
	Joan : Quau vergonha !
	Mariús : De mèi, lo cinemà qu’es ua industria abans d’estar culturau !
	Joan : Plan dit !
	Mariús : Ne vienen pas cercar la cultura nòsta, non !
	Joan : Que’ns vènen panar subvencions de la Region Aquitània e deu Departament de las Lanas !
	Mariús : E entà de qué ?
	Joan : Entà pagar la gasolina e los actors !
	Mariús : Sonque ! E hicar los arremerciaments de la Region e deu Departament sus l’endic* finau !
	Joan : Sonque ! E actors e actoras dont parlan lo francés punchut de com cau !
	Mariús : Shens la lenga nòsta, ni l’accent deu parçan !
	Joan, trufandèc : Que seré caricaturau, Mariús, totun !
	Mariús : N’an pas vergonha, solide !
	Joan : Tè, que n’i a un qui se’n vèn véder lo monde.
	Mariús : Lo a la casqueta americana ?
	Joan : Quiò !
	Mariús : Qu’es vienut totara entà arrecomandar de non pas har brut.
	Joan : E çò qu’a a espiar lo monde atau, com si èram bèstias au darrèr de las barrèras d’un parc zoologic !?!
	Mariús : Tè, que’t hè signe d’apressar.
	Joan : Jo ?
	Mariús : Bè, quiò ! 
	Joan : Qu’es estranh, totun ! N’ic coneishi pas, jo, aqueth òmi !
	Mariús : Mès vè-i donc !
	Joan : Bon, qu’i vau !
	Lo Joan que s’apressa d’aqueth òmi, e que discutan.
	Mariús, qui se’n arrid : Vas véder, que’t va perpausar un ròtle de permèr joen.
	Joan que se’n torna cercar lo Mariús.
	Mariús : Ah, lo Joan que se’n torna ?
	Joan : Mariús ?
	Mariús : Alavetz, çò que t’a dit ?
	Joan : Ne’m vas pas créder. Lo realisator que vèn d’avéder ua irèia ginhèca, ce m’a dit.
	Mariús : Ah ?
	Joan : Quiò ! Que cambia lo scenari. Lo ròtle principau va saludar a dus vielhs landés dont son a pleitejar sus lo banc, devath l’aubre de la Libertat.
	Mariús : Ah bon ! E tu, çò qu’as dit ?
	Joan : Bè, quiò, qu’èi acceptat ! E vòs har lo vielh dusau dab jo ?
	Mariús : Solide que quiò !
	Joan : E escota bien ! Sus lo banc, que pòdem parlar la lenga nòsta !
	Mariús : Ah, totun ! Qu’es plan pagat ?






Bolegadís : remue-ménage
Hòrahèit : évènement extraordinaire
Pèira de lanas : pierre de garluche
Endavant : rencontre
Endic : dans le sens de « générique »

